**STALIŠČE DELOVNE SKUPINE ZA SPREMLJANJE IZVAJANJA NOVEGA PLAČNEGA SISTEMA**

**Stališče št. 7 – sprejeto na sestanku delovne skupine 2. 6. 2025 in 9. 6. 2025**

1. **Koriščenje kvote v primeru, ko so javni uslužbenci zaposleni na dveh ali več delovnih mestih (višja uvrstitev po drugem in tretjem odstavku 22. člena ZSTSPJS, pospešeno in zadržano napredovanje)**

Če ima javni uslužbenec sklenjeno pogodbo o zaposlitvi za več delovnih mest v različnih plačnih podskupinah, se pri koriščenju kvote na ravni posamezne plačne podskupine upošteva v vsaki plačni podskupini kot en javni uslužbenec.

Javni uslužbenec, ki ima sklenjeno pogodbo o zaposlitvi za več delovnih mest v isti plačni podskupini, se pri koriščenju kvote šteje za enega javnega uslužbenca.

Pri koriščenju kvote na ravni uporabnika proračuna se javni uslužbenec, ki ima sklenjeno pogodbo o zaposlitvi za več delovnih mest, šteje kot en javni uslužbenec, ne glede na to, ali so delovna mesta v isti ali različnih podskupinah.

1. **Upoštevanje opravljanje javnih del v časovno obdobje za napredovanje**

Obdobje, za katero je imela oseba sklenjeno pogodbo o zaposlitvi za izvajanje javnih del z v javnem sektorju se šteje v časovno obdobje za napredovanje. Pri tem se upošteva, za katero raven strokovne izobrazbe je oseba opravljala javna dela.

Primer: če je oseba opravljala javna dela za V. raven izobrazbe, po prenehanju opravljanja javnih del pa se zaposli v javnem sektorju na delovnem mestu v V. ali nižjem tarifnem razredu, se ji tudi obdobje opravljanja javnih del šteje v časovno obdobje za napredovanje. Če se zaposli na delovnem mestu v VI. ali višjem tarifnem razredu, pa se ji časovno obdobje za napredovanje začne šteti znova.